作者：王沂孙
词牌/韵律：青房并蒂莲

paragraphs: 醉凝眸。
是楚天秋晓，湘岸云收。
草绿兰红，浅浅小汀洲。
芰荷香里鸳鸯浦，恨菱歌、惊起眠鸥。
望去帆，一片孤光，棹声伊轧橹声柔。
愁窥汴堤翠柳，曾舞送当时，锦缆龙舟。
拥倾国、纤腰皓齿，笑倚迷楼。
空令五湖夜月，也羞照、三十六宫秋。
正朗吟，不觉回桡，水花枫叶两悠悠。